b"\n_START_ARTICLE_\nCarretera Austral\n_START_PARAGRAPH_\nCarretera Austral (kar v \xc5\xa1pan\xc5\xa1\xc4\x8dini pomeni\xc2\xa0\xc2\xbbju\xc5\xbena avtocesta\xc2\xab) je 1.240\xc2\xa0km dolga cesta, ki povezuje ju\xc5\xbene predele \xc4\x8cila (regiji Los Lagos in Ays\xc3\xa9n) med krajema Puerto Montt in Villa O'Higgins. V dr\xc5\xbeavnem cestnem sistemu je ozna\xc4\x8dena s \xc5\xa1tevilko 7._NEWLINE_Ceste je znana tudi kot cestni Carretera Presidente Pinochet ali Carretera Longitudinal Austral Presidente Pinochet._NEWLINE_Gradnja ceste se je pri\xc4\x8dela leta 1976 v \xc4\x8dasu vladavine Augusta Pinocheta. Namen je bil povezati in izbolj\xc5\xa1ati \xc5\xbeivljenjske razmere v redko poseljenem ju\xc5\xbenem delu dr\xc5\xbeave z izoliranimi kraji, ki so bili dosegljivi le po zraku, morju ali prek ozemlja sosednje Argentine, s katero je bil \xc4\x8cile takrat na robu vojne zaradi nere\xc5\xa1enih ozemeljskih sporov. Cesto je gradilo pribli\xc5\xbeno 10.000 vojakov (Cuerpo Militar del Trabajo), ki zaradi te\xc5\xbeavnega terena (gozdovi, fjordi, mo\xc4\x8dvirja, jezera, reke...) in neprijaznih podnebnih razmer v ve\xc4\x8djem delu niso mogli uporabljati gradbene mehanizacije. Prvo odseki ceste so bili odprti leta 1988, do leta 1996 so dogradili odsek do Puerto Yungaya, zadnjih 100\xc2\xa0km do Ville O'Higgins pa so dokon\xc4\x8dali leta 2000. Uradno je gradnja terjala 11 \xc5\xbeivljenj in stala ve\xc4\x8d kot 200 milijonov dolarjev, zaradi \xc4\x8desar velja za najdra\xc5\xbeji dr\xc5\xbeavni projekt 20. stoletja. \xc5\xa0e danes je ve\xc4\x8dina ceste makadamska, saj njeno asfaltiranje poteka po\xc4\x8dasi._NEWLINE_Cesta skupno povezuje 37 krajev. Ve\xc4\x8dji izmed njih so (od severa proti jugu) Hornopir\xc3\xa9n, Chait\xc3\xa9n, Coyhaique (za Puerto Monttom najve\xc4\x8dji kraj vzdol\xc5\xbe ceste), Puerto Ingeniero Ib\xc3\xa1\xc3\xb1ez, Chile Chico, Cochrane, Puerto Yungay in Villa O'Higgins. Cesta je prekinjena na treh mestih, ki jih je potrebno premostiti s trajekti: prvi\xc4\x8d pribli\xc5\xbeno 45\xc2\xa0km od Puerto Montta \xc4\x8dez ustje reke Reloncav\xc3\xad, ki traja okoli 30 minut, drugi\xc4\x8d 110\xc2\xa0km oiz Puerto Montta, med krajema Hornopir\xc3\xa9n in Caleta Gonzalo (okoli polotoka Huequ\xc3\xad), ki traja pribli\xc5\xbeno 5 ur, zadnji\xc4\x8d pa se je potrebno vkrcati na trajekt za 50 minutno vo\xc5\xbenjo med krajema Puerto Yungay in R\xc3\xado Bravo (\xc4\x8dez Fiordo Mitchell) okoli 100\xc2\xa0km pred Villo O'Higgins. Linija med Hornopir\xc3\xa9nom in Caleto Gonzalo obratuje le januarja in februarja, tako da je celotna Carretera Austral v celotni dol\xc5\xbeini prevozna le dva meseca v letu._NEWLINE_Ker naravne prepreke (ledeni\xc5\xa1ko polje Campo de Hielo Sur) prepre\xc4\x8dujejo nadaljnjo gradnjo ceste, skrajni jug \xc4\x8cila ostaja brez neposredne kopenske povezave s preostankom dr\xc5\xbeave."